Intensifikohet debati për konfirmimin e gjykatësit Gorsich
Të premten senati pritet të zhvillojë një betejë të ashpër politike në votimin për kandidatin për anëtar të Gjykatës së Lartë
Senati amerikan pritet të përballet të premten me një debat të ashpër mbi konfirmimin e kandidatit për anëtar të Gjykatës së Lartë, të propozuar nga Presidentit Donald Trump, gjykatësit Neil Gorsuch. Demokratët e opozitës thanë të hënën se ata kanë vota të mjaftueshme për të bllokuar konfirmimin përmes fjalimeve pa pushim, një proces i quajtur “filibuster”. Demokratët thonë se tani kanë 41 vota kundër konfirmimit të gjykatësit 49 vjeçar Neil Gorsuch. Në bazë të rregullave të tanishme të senatit, kandidatët për anëtarë të Gjykatës së Lartë duhet të konfirmohen me 60 vota. Senati amerikan përbëhet nga 100 senatorë. Megjithatë, fitorja e demokratëve mund të jetë jetëshkurtër. Republikanët, me një avantazh 52-48 në Senat, thonë tani se do të ndryshojnë në mënyrë të njëanshme rregullat e votimit për të mundësuar konfirmimin me shumicë të thjeshtë votash (i ashtuquajturi “opsion bërthamor”) të gjykatësit Neil Gorsuch. Komisioni i Senatit për Drejtësinë, të hënën miratoi kandidaturën e gjykatësit Gursuch, duke i hapur rrugën votimit në senat. Nëse konfirmohet, gjykatësi federal, Neil Gorsuch do të marrë vendin e mbajtur nga gjykatësi Antonin Scalia, i cili vdiq më shumë se një vit më parë. Votimi në Komisionin e Drejtësisë i hap rrugën një debati të ashpër partiak në senat, ku demokratët pritet të shprehin pakënaqëisitë e tyre ndaj kandidatit të Presidentit Trump për anëtar të Gjykatës së Lartë. Të paktën tridhjetë demokratë kundërshtojnë kandidaturën e zotit Gorsuch, kualifikimet gjyqësore të të cilit nuk janë vënë në dyshim, por përgjigjet e tij gjatë seancave dëgjimore i kanë thelluar dyshimet e demokratëve për prirjet e tij konservatore. Nëse numri i demokratëve që kundërshtojnë gjykatësin Gorsuch arrin në 41, atëherë ata do të mund të bllokonin miratimin e tij përmes fjalimeve pa pushim. Ky skenar mund të shmanget nëse gjykatësi Gorsuch merr 60 nga 100 votat në senat. Republikanët i shohin demokratët si humbës të lënduar. Vitin e kaluar, republikanët refuzuan të shqyrtonin kandidatin e ish-presidentit Barack Obama për të njëjtin post në Gjykatën e Lartë, gjykatësin Merrick Garland. Demokratët argumentojnë se bllokada e republikanëve ndaj gjykatësit Garland ishte shumë më skandaloze sesa bllokimi i mundshëm i gjykatësit Gorsuch. Republikanët mund të ndryshojnë rregullat e senatit për ta bërë të mundur miratimin me shumicë të thjeshtë kandidaturën Gorsuch. Demokratët kanë paralajmëruar kundër ndryshimit të rregullit, të quajtur "opsioni bërthamor." Vetë demokratët, në vitin 2013 kur kontrollonin senatin, ndryshuan rregullat e senatit për emërimet, përveç atyre për anëtar të Gjykatës së Lartë.